《八声甘州 禊日禁酤》
元代·吴存

甚无情一信楝花风，卷尽市帘青。对楼台寂寂，管弦悄悄，烟雨冥冥。

屋角提壶笑我，不上五峰亭。此日流觞节，宜醉宜醒。

说与渠侬知否，正门讥太白，巷诟刘伶。网丝沉玉斝，藓晕入银瓶。

右将军、兰亭诗序，尽风流、千载事须停。西窗下、焚香昼永，一卷茶经。

作者简介：（1257—1339）元鄱阳人，字仲退。私淑饶鲁之学。部使者劝以仕，不赴。仁宗延祐初，强起为本路学正，改宁国教授。后聘主本省乡试，寻卒。有《程朱传义折衷》、《月湾集》。